廬山中聞桂香憶遊茅山時夢中遊桂花下
作者：董嗣杲
朝代：宋

paragraphs: 我遊三茅山，月下丹光麗。
夢駕翠蜺車，涼雲擁金袂。
兩耳波浪透，廣漠不可際。
猶記摶扶揺，乘風曾問帝。
今秋遊匡廬，身有飛舉勢。
淩虚裹白雲，白雲鎮相衛。
毛髪極森竦，草木露華綴。
飛泉湧潮響，真可滌昏滯。
向來句曲行，有遇抑何鋭。
豈知凡骨癯，不能於彼蛻。
西風催此遊，破我夢浮世。
衣襟被月香，蒼巖折丹桂。